**Informatīvais ziņojums**

**par Latvijas Republikai piekritīgo ieņēmumu no Starptautiskā Valūtas fonda zelta pārdošanas novirzīšanu Nabadzības samazināšanas un izaugsmes trastā**

Saskaņā ar Starptautiskā Valūtas fonda (turpmāk-SVF) 2009.gadā apstiprināto atbalsta stratēģiju SVF zema ienākuma līmeņa dalībvalstīm (veicinot šo valstu iespējas pārvarēt globālās finanšu krīzes sekas, kā arī mazinot nabadzību). 2010.gada decembrī SVF veica daļu savu zelta rezervju pārdošanu. 2012.gada 24.septembrī un 28.septembrī SVF pieņēma lēmumu par ieņēmumu no zelta rezervju pārdošanas 700 milj. SDR un 1.75mljrd. SDR apmērā sadali dalībvalstīm ar šo līdzekļu turpmāku novirzīšanu SVF Nabadzības samazināšanas un izaugsmes trastam (*Poverty Reduction and Growth Trust*, turpmāk – PRGT).

PRGT ir SVF izveidots trasta fonds, kas sniedz iespēju zema ienākuma valstīm aizņemties, nemaksājot par to procentus. Saskaņā ar SVF 2013.gada pārskatu PRGT izsniegti bezprocentu kredīti 5 848 milj. SDR apmērā, lielākas ekspozīcijas sekojošām valstīm- Kenija, Kotdivuāra, Bangladeša, Kongo, Tanzānija.

Iestājoties Eiropas Savienībā (turpmāk – ES), Latvija uzņēmās politiskās saistības attīstības sadarbības politikas jomā, kas ietver arī saistības pakāpeniski palielināt Oficiālajai attīstības palīdzībai (turpmāk - OAP) veltītā finansējuma apjomu. Saskaņā ar ES Ārējo attiecību padomes 2005.gada 24.maija secinājumiem Latvijai OAP līdz 2010.gadam bija jānovirza 0.17% no Nacionālā kopienākuma (turpmāk- NKI) un līdz 2015.gadam – 0.33% no NKI. 2013.gadā Latvijas OAP apjoms ir sasniedzis 0.08% no NKI. Latvija būtiski atpaliek no ES finansējuma saistību pildīšanas.

Iemaksa PRGT dotu ieguldījumu Latvijas starptautisko un ES attīstības palīdzības finansējuma saistību izpildē. Kaut arī pašlaik attiecībā uz saistību izpildi Latvija atrodas vienā no pēdējām vietām starp ES dalībvalstīm, Latvijas sniegtā finansējuma pieaugums raidītu pozitīvu signālu par Latviju kā atbildīgu globālo partneri. Vienlaikus iemaksa PRGT norāda uz Latvijas atbildību par tās starptautisko saistību pildīšanu, jo īpaši kontekstā ar Latvijas prezidentūru ES Padomē, kas sakrīt ar globālo Apvienoto Nāciju Organizācijas attīstības mērķu izpildes gadu, kad Latvija būs vadošā valsts kopējās ES pozīcijas izstrādē. Tāpat arī jāņem vērā, ka Latvijas iestāšanās Ekonomiskās sadarbības un attīstības organizācijā procesā tiek vērtēts arī Latvijas ieguldījums starptautisko attīstības politikas saistību izpildē, t.sk., finansējuma saistību.

2012.gada 23.oktobrī, iepriekš brīdinot 15.oktobrī, SVF ieskaitīja Latvijas SDR turējumu kontā SDR 417 737 (LVL 345 886), kas saskaņā ar Ministru kabineta 2012.gada 29. novembra rīkojumu Nr.565 „Par finanšu līdzekļu piešķiršanu no valsts budžeta programmas "Līdzekļi neparedzētiem gadījumiem"” tika pilnā apmērā ieskaitīts PRGT.

2012.gada 9.novembrī SVF nosūtīja vēstuli Latvijas Bankai (turpmāk- LB) un informēja Finanšu ministriju (turpmāk- FM) par otro gaidāmo ieskaitījumu, norādot iespējamo summu 1.04milj.SDR, kā arī aicinot šo summu novirzīt PRGT. Precīzs laika grafiks, kad ieskaitījums varētu tikt veikts, netika norādīts.

FM 2013.gada 15. janvāra vēstulē LB norādīja, ka pēc SVF lēmuma par ieņēmumu no SVF zelta pārdošanas daļas sadali dalībvalstīm, Latvijas Republikai pienākošās daļas ir jāieskaita Latvijas SDR turējumu kontā. Savukārt pēc šo līdzekļu saņemšanas, jautājums par minēto resursu novirzīšanu PRGT tiks virzīts izskatīšanai Ministru kabinetā un Saeimā ikgadējā budžeta likuma ietvaros.

2013.gada 14.oktobrī Valsts kase informēja FM, ka saņemta informācija no SVF par līdzekļu ieskaitīšanu no zelta pārdošanas SDR 1 044 335 apmērā (LVL 825 025[[1]](#footnote-1)), un š.g. 22.oktobrī ieskaitījums tika veikts.

FM informē, ka līdzekļu avots maksājumam PRGT ir pieejams, samazinot resursus un izdevumus no FM valsts budžeta apakšprogrammas 31.02.00 "Valsts parāda vadība" un palielinot resursus un izdevumus valsts budžeta apakšprogrammai 41.03.00 „Iemaksas starptautiskajās organizācijās”.

Ja 2014. gadā SVF atkārtoti pieņems lēmumu par ieņēmumu no zelta rezervju pārdošanas sadali, FM ir izstrādājusi un 2013.gada 7.novembra Saeimā pieņemtajā likumā „Par valsts budžetu 2014.gadam” iekļāvusi 65. pantu, kas nosaka, ka gadījumā, ja Starptautiskais Valūtas fonds 2014.gadā pārskaita Latvijas Republikai pienākošo ieņēmumu daļu no zelta pārdošanas uz Latvijas Republikas XDR turējumu kontu, finanšu ministram ir tiesības par saņemtajiem līdzekļiem palielināt apropriāciju budžeta resora „74. Gadskārtējā valsts budžeta izpildes procesā pārdalāmais finansējums" valsts budžeta programmai 02.00.00 „Līdzekļi neparedzētiem gadījumiem” un veikt šo līdzekļu iemaksu Starptautiskā Valūtas fonda speciālā mērķa fondā, ja Ministru kabinets ir pieņēmis attiecīgu lēmumu un Saeimas Budžeta un finanšu (nodokļu) komisija piecu darba dienu laikā no attiecīgās informācijas saņemšanas nav iebildusi pret apropriācijas palielinājumu.

Ņemot vērā iepriekš minēto, FM aicina Ministru kabineta locekļus pieņemt zināšanai informatīvo ziņojumu un uzdot FM veikt maksājumu PRGT, pārdalot līdzekļus no FM valsts budžeta apakšprogrammas 31.02.00 "Valsts parāda vadība" budžeta apakšprogrammai 41.03.00 „Iemaksas starptautiskajās organizācijās”, saskaņā ar likuma „Par valsts budžetu 2013.gadam”  33.panta  3.punktu.

Finanšu ministra vietā

satiksmes ministrs A.Matīss

22.11.2013 16:05

692

Dadzīte

Tālr.67083886

Sintija.Dadzite@fm.gov.lv

1. Latvijas Bankas 2013.gada 31.oktobra kurss 1 SDR=0.7900 LVL [↑](#footnote-ref-1)